ΓΡΑΠΤΗ ΕΡΩΤΗΣΗ P-2972/98

υποβολή: Peter Skinner (PSE) προς την Επιτροπή

(28 Σεπτεμβρίου 1998)

Θέμα: Χρυσοτίλης αμίαντος

Δεδομένου ότι δεκάδες χιλιάδων εργαζομένων πεθαίνουν κάθε χρόνο από ασθένειες που έχουν σχέση με τον χρυσοτίλη αμίαντο, υπάρχει μια πραγματική ανησυχία σε όλη την ΕΕ επειδή δεν έχουν ληφθεί επαρκή μέτρα σε ευρωπαϊκό επίπεδο για να σταματήσει η χρήση, η παραγωγή και η εμπορία του λευκού αμιάντου.

Είναι σε θέση η Επιτροπή να επιβεβαιώσει ότι η Ολομέλεια της Επιστημονικής Επιτροπής για την τοξικότητα, την οικοτοξικότητα και το περιβάλλον (CSTEE) της 14ης και 15ης Σεπτεμβρίου, ενέκρινε μία επίσημη γνωμοδότηση σύμφωνα με την οποία ο χρυσοτίλης αμίαντος κρίθηκε πιο επικίνδυνος από τα υποκατάστατά του;

Με γνώμονα τις παραπάνω διαπιστώσεις, συμφωνεί η Επιτροπή ότι πρέπει να ληφθούν ταχύτατα ορισμένα μέτρα, και ότι το επόμενο λογικό βήμα θα ήταν η απαγόρευση του χρυσοτίλη αμίαντου επί ευρωπαϊκού επιπέδου με τη μορφή ίσως της ψήφισης τεχνικών τροποποιήσεων στην υφιστάμενη νομοθεσία η οποία διέπει ήδη τη χρήση, την παραγωγή και την εμπορία άλλων μορφών αμιάντου, διαδικασία η οποία είναι ταχύτερη και ως εκ τούτου μπορεί να σώσει πιο γρήγορα ζωές;

Απάντηση του κ. Bangemann εξ ονόματος της Επιτροπής

(19 Οκτωβρίου 1998)

Η γνώμη της Επιστημονικής επιτροπής για την τοξικολογία, την οικοτοξικολογία και το περιβάλλον (ΕΕΤΟΠ) για την συγκριτική επικινδυνότητα μεταξύ του τύπου "χρυσότιλος" του αμιάντου, και των τριών ινωδών υποκαταστάτων για τις εναπομένουσες χρήσεις του χρυσοτίλου (ίνες κυτταρίνης, ίνες πολυβινυναλκοόλης (PVA) και π-αραμιδικές ίνες) έχει ως εξής:

"Τόσο για την πρόκληση πνευμονικού και πλευρικού καρκίνου και πνευμονικής ινώσεως - με την ευρύτερη διερεύνηση των τελικών προϋποθέσεων - όσο και για άλλες επιδράσεις, δεν είναι πιθανό ότι, οι ίνες κυτταρίνης, ή οι ίνες PVA, ή οι π-αραμιδικές ίνες, εμφανίζουν ισοδύναμη ή μεγαλύτερη επικινδυνότητα απ' ό,τι ο αμίαντος χρυσοτίλου. Όσον αφορά την καρκινογένεση και την πρόκληση πνευμονικής ινώσεως, η ΕΕΤΟΠ συμφώνησε ότι η επικινδυνότητα φαίνεται να είναι μικρότερη."

Η γνώμη αυτή συμπληρώνει το συμπέρασμα της ΕΕΤΟΠ της 9ης Φεβρουαρίου 1998, σύμφωνα με το οποίο "ελλείψει οριστικών στοιχείων, φαίνεται σκόπιμο να συναχθεί ότι δεν υπάρχει ασφαλής δόση εις ό,τι αφορά τον χρυσότιλο". Το συμπέρασμα αυτό επιβεβαιώθηκε στην γνώμη της ΕΕΤΟΠ της 15ης Σεπτεμβρίου 1998.

Σημειωτέον, ωστόσο, ότι η επικινδυνότητα άλλων, μη-ινωδών υλικών, όπως ο χάλυβας ή το PVC, που μπορούν να υποκαταστήσουν τους αγωγούς πιέσεως, δεν περιλαμβάνονταν στην γνώμη της ΕΕΤΟΠ, και ότι η ΕΕΤΟΠ "συνιστά την επέκταση της έρευνας στους τομείς της τοξικολογίας και επιδημιολογίας των υποκατάστατων ινών, καθώς και στην τεχνολογία της ανάπτυξης νέων, ογκωδέστερων (μη εισπνεύσιμων) ινών".

Εν τούτοις, βάσει του σημερινού επιπέδου επιστημονικών γνώσεων, η Επιτροπή συνέταξε σχέδιο οδηγίας για την απαγόρευση του χρυσοτίλου, με ορισμένες εξαιρέσεις και με μεταβατικές ρυθμίσεις. Το σχέδιο οδηγίας της Επιτροπής θα συζητηθεί με τους εμπειρογνώμονες των κρατών μελών και της βιομηχανίας σε συνεδρίαση που έχει προγραμματιστεί για τις 29 Οκτωβρίου 1998. Ανάλογα με το αποτέλεσμα της συζήτησης αυτής, ενδέχεται να υποβληθεί στην ψηφίζουσα επιτροπή στα τέλη τρέχοντος έτους.